書候潮亭
作者：劉敞
朝代：宋

paragraphs: 滄江浸長空，天使限南北。
繁陰屬暮歲，波浪無時息。
烈風何轟豗，深木騰霹靂。
遠吹湖中白，來蔽江南碧。
巉巖千峰玉，變化不可測。
恐是時向晚，鬼神任胸臆。
燭龍銜長耀，來集崑嶺側。
又疑吳王兵，如荼壓上國。
勇氣吞中原，晶光洞江北。
久望生悸慄，嗟我問津客。
横流豈難制，路險未可得。
吾道固當然，滔滔欲誰易。